טהוניה רובל

ביוגרפיה

רובל נולדה בכפר גנדואה שבאתיופיה למשפחה בת 13 ילדים. סבה, סלמון בוגלה, נולד בכפר וולקה והיה אחיו של יונה בוגלה. בשנת 1991, בהיותה בת שלוש, עלתה יחד עם משפחתה לישראל במסגרת מבצע שלמה והתגוררה בשכונת קראוונים בגבעת המטוס שבירושלים. ב-1995 בגיל שבע עברה יחד עם משפחתה לבית שמש. בנעוריה שינתה את שמה למיכל כדי להשתלב בחברה הישראלית. רובל למדה בבית הספר היסודי פירסט שבבית שמש ובתיכון אנקורי שבירושלים, אולם לא סיימה את לימודיה.
בשנת 2006 התגייסה לצה"ל ושירתה בחיל התובלה כמדריכת קורס נהיגה. במסגרת השירות השלימה 12 שנות לימוד.
בשנת 2013, השתתפה בעונה החמישית של תוכנית המציאות "האח הגדול" וזכתה בתוכנית בפרס של מיליון ש"ח.
רובל לומדת משפטים בקריה האקדמית אונו.

דוגמנות

בתום שירותה הצבאי הכירה רובל את מעצב השיער מישל מרסייה, שהיה לבן זוגה. מרסייה הפגיש את רובל עם סוכן הדוגמניות עופר רפאלי, בתקווה להפוך אותה לדוגמנית. בשנת 2011 השתתפה באודישנים לתחרות "מלכת היופי", אך לא צלחה אותם. כשנכנסה לעולם הדוגמנות החליטה לחזור לשמה המקורי טהוניה.
בשנת 2012, אחרי הפרידה ממרסייה, נסעה בעצת סוכנות הדוגמנות שלה לנסות את מזלה בלונדון, שם גרה שמונה חודשים בדירת דוגמניות. רובל דגמנה למספר קמפיינים בלונדון, בין היתר לחברות MAC Cosmetics ,Sleek MakeUP, דיזל למגזין הבריטי "גלמור" ואף כונתה "אימאן הצעירה" בפי אחת מעורכות המגזין, הופיעה בכתבות אופנה במגזינים בולטים בהם Elle הבריטי והגרדיאן וכן בהפקות אופנה שונות. כשחזרה לישראל הציע לה סוכן הדוגמניות רוברט בן-שושן להשתתף בתחרות ה"סופר מודל" הישראלית לשנת 2012, בה זכתה במקום הראשון. רובל היא יוצאת אתיופיה הראשונה שזכתה בתחרות יופי בישראל. עקב זכייתה נשלחה לתחרות העולמית בפיג'י, אך לא עלתה לגמר. כשחזרה לישראל המשיכה בעבודתה כדוגמנית והובילה קמפיינים עבור חברות אופנה ישראליות.
רובל המשיכה לקדם קריירת הדוגמנות שלה גם לאחר יציאתה מבית "האח הגדול". באוקטובר 2013 השתתפה בתצוגת אופנה לסתיו-חורף של חברת גולברי, תצוגת האופנה הראשונה שלה.
בינואר 2014 נבחרה לשמש כפרזנטורית של חברת בגדי הים הישראלית "קוברה". היא נבחרה לאחת מהדוגמניות השחורות היפות בעולם על ידי האתר beauty-around.com. במרץ 2014 השתתפה בפרסומת לרשת מוצרי האיפור והטיפוח "אפריל" ולקחה חלק במספר תצוגות אופנה.
בשנת 2014 הצטלמה רובל למסע פרסום בדרום אפריקה עבור חנות האופנה "Edgars", ובין היתר הצטלמה למספר מגזיני אופנה מקומיים.

טלוויזיה

במהלך שידורי התוכנית "האח הגדול" בה השתתפה, רובל הייתה מעורבת בפרשיה עם אחד המשתתפים האחרים אשר הטיח בה עלבונות גזעניים. ניתן לציין כי היא הייתה הזוכה כהת העור הראשונה של "האח הגדול" הישראלי. לאחר זכייתה, התארחה בתוכנית "הכוכב הבא" וביצעה את השיר "כל החלומות" של הזמר אייל גולן להעלאת מודעות נגד גזענות.
באוקטובר 2013, החלה להשתתף בתוכנית "הדיבור" בהנחיית אלירז שדה המשודרת בערוץ 24. בנובמבר 2013 החלה לשמש כממלאת המקום של קותי סבג בפאנל התוכנית "מה אתם אומרים?" בהנחיית חיים אתגר המשודרת בערוץ 2.
ב-10 במאי 2014 שודר בערוץ 2 סרט דוקומנטרי על רובל בשם "בכוחות עצמה" בהגשת גלית גוטמן, אודות חייה מילדותה ועד זכייתה בתוכנית "האח הגדול", הסרט זכה לרייטינג של 20.5%. הסרט שודר גם בחו"ל בערוץ הישראלי במזרח ומערב ארצות הברית ובאירופה. עם עליית העונה השישית של התוכנית "האח הגדול", רובל החלה להגיש את התוכנית "ליווי מודח" באתר mako בה היא ליוותה וראיינה את הדיירים המודחים לאחר יציאתם מהבית.
במרץ 2015 החלה להשתתף בתוכנית "הבילויים" בתור כתבת שטח בתחום האקסטרים ובתוכנית "עולם הזוהר" המשודרות בערוץ 24. במאי 2016 השתתפה בעונה השנייה של תוכנית הדוקו-ריאליטי של HOT, "היחידה", לצד אורנה דץ, רמי קלינשטיין, דובדבני וקובץ' מושיק רוט ועוד.

רדיו

מאז ינואר 2017 החלה רובל להגיש יחד עם קותי סבג תוכנית שבועית ברדיו ירושלים הנקראת "טהוניה וקותי לא עושים חשבון".

משחק

לאחר זכייתה בתוכנית "האח הגדול", רובל נבחרה לדבב דמות מצוירת המבוססת עליה בשם "דגוניה", כחלק מקמפיין למותג השוקולד "קליק" של חברת יוניליוור ישראל.
בחנוכה 2014 השתתפה במחזמר לילדים "פנטזיה - אלף לילה ולילה" בתפקיד קיסמת, מלכת הנחשים, ולשם כך לקחה שיעורי משחק ושירה.
באוקטובר 2017 החלה לשחק בתיאטרון חיפה במחזה "אנשים טובים" שכתב דייוויד לינדסי-אבייר לברודוויי.
בשנת 2018 השתתפה בתור אורחת כעצמה ב - לצבי יש בעיה

מוזיקה

ב-20 בנובמבר 2016, הוציאה את הסינגל הראשון שלה, דואט יחד עם הזמר מאיר אלפי בשם "יום יום". לשיר צולם גם וידאו קליפ בהשתתפות השניים. בראיונות לתקשורת סיפרה רובל כי חלמה לשיר בילדותה, אך למרות יכולותיה הווקליות מעולם לא פיתחה קריירת שירה. כמו כן סיפרה כי לאחר השתתפותה בתוכנית "היחידה", בה הפגינה יכולות שירה, החלה להביע עניין בתחום המוזיקה וכך הגיעה ההצעה לדואט עם אלפי.

חיים אישיים

מאוקטובר 2013 עד דצמבר 2013 הייתה בזוגיות עם הזמר עידן יניב. ביולי 2014 התארסה לבן זוגה לשעבר, מעצב השיער הישראלי-צרפתי מישל מרסייה, אך השניים ביטלו את החתונה חודש לפני מועד קיומה ולאחר מכן נפרדו. באפריל 2016 פורסם כי היא בזוגיות עם איש העסקים אבי פרידמן. באוגוסט 2016, השניים נפרדו.
ב-2017 פורסם שרובל מתקרבת לדת ואף החלה לשמור שבת.